એશિયન શેરબજારમાં ઊછાળો, ડોલર સામે રૂપિયો ઝડપથી સુધરીને 73ની સપાટીની નીચે ગબડતાં અને ક્રૂડના ભાવ 73 ડોલરની સપાટી સુધી ગબડતાં ભારતીય શેરબજારમાં સપ્તાહમાં ત્રીજી વાર 500થી વધુ પોઇન્ટનો ઊછાળો આવ્યો હતો. સેન્સેક્સ 580 પોઇન્ટ વધીને 35,000ની સપાટીને કુદાવી ગયો હતો. એક સાથે સારા કારણોની વણઝારને પગલે મંદીવાળાના ઝડપી શોર્ટ કવરિંગની પાછળ વિતેલા સપ્તાહ દરમિયાન સેન્સેક્સ 1,662 પોઇન્ટ ઊછળ્યો હતો. અમેરિકાના પ્રમુખ ડોનાલ્ડ ટ્રમ્પે ચીન સામે ટ્રેડ પોલિસી ઘડવા માટે નિતી બનાવવા અંગેની જાહેરાતની શેરબજાર પર કોઈ અસર જોવાઈ નહોતી. અમરિકામાં બોન્ડના યીલ્ડ ઘટીને રહેતાં તેની પણ વૈશ્વિક શેરબજાર પર પોઝિટીવ અસર થઈ હતી. સપ્ટેમ્બર અને ઓક્ટોબર મહિનાની મંદીને કારણે કથળેલા સેન્ટીમન્ટ પર વિતેલા સપ્તાહના સુધારાને કારણે રાહત થઈ છે. નિફ્ટી 10,440ની પ્રતિકારક સપાટીને કુદાવીને બંધ રહેતાં ટૂંકા ગાળાની પોઝિશન ઊભી કરનારાઓની સક્રિયતા વધી હતી.